Përplasje e mundshme diplomatike në takimin e KS të OKB-së
Presidenti palestinez Abas ka thënë se do të kërkojnë anëtarësimin në OKB të shtetit të pavarur palestinez.
Me anë të dhunës, .... protestave paqësore dhe vite të tëra negociatash. Tani ata zotohen të shkojnë në Kombet e Bashkuara. Ministri i Jashtëm palestinez Riad al-Maliki tha se në se diplomatët e Shteteve të Bashkuara dhe vendeve të tjera nuk paraqesin një propozim të besueshëm për bisedimet e paqes në Lindjen e Mesme, presidenti palestinez do të kërkojë anëtarësimin zyrtarisht të shtetit palestinez në Kombet e Bashkuara. Një hap i tillë mund t’i çojë palestinezët drejt një konfrontimi me Shtetet e Bashkuara, një prej donatorëve të tyre më të mëdhenj. Palestinezët kanë bërë thirrje për demonstrata në mbështetje të vendimit palestinez në OKB, ndërkohë që Shtetet e Bashkuara kërcënojnë të përdorin veton nëse kjo çështje parashtrohet në Këshillin e Sigurimit. Analistët rajonalë thonë se kundërshtimi i planit palestinez mund të nxisë ndjenjën anti-amerikane në botën arabe, e cila përballet me ndryshime dhe trazira politike. Eksperti i Lindjes së Mesme David Makovski thotë se administrata Obama ka shqetësime të tjera. Ligjvënësit amerikanë thonë se vendimi për shtetin palestinez mund të ketë gjithashtu pasoja të rënda për ndihmat financiare që Uashingtoni u jep palestinezëve. Kjo i shqetëson izraelitët, të cilët kanë frikën e shpërthimit të dhunës pas çdo vote në Këshillin e Sigurimit. Palestinezët thonë se kërkesa e tyre për anëtarësimin e shtetit palestinez në OKB nuk do të parandalonte bisedimet e drejtpërdrejta, ndërkohë që izraelitët u trëmben pasojave, veçanërisht dhunës, që mund t’i japë fund procesit të paqes.